《送三山张国宝府掾美归》
元代·黄清老

三山星斗高贴天，三山潮汐走百川。张公平生饮中仙，襟度脱落神飘然。

三山神人不敢友，天风吹度金鳌颠。扫清案牍待明月，平铺绿水栽红莲。

公庭无人山色落，时有双燕归帘前。樵溪夜雨深一尺，城外明朝翠如织。

春归草木不可遮，黯澹已作离别色。离别兮奈何，若有人兮佩女萝。

公不顾兮山之阿，山之阿，沧海渺渺浮云多。

作者简介：（1290—1348）元邵武人，字子肃。笃志励学，泰定帝泰定四年进士，除翰林国史院典籍官，迁应奉翰林文字兼国史院编修。出为湖广儒学提举。时人重其学行，称樵水先生。有《春秋经旨》、《四书一贯》。